هجرون دله ببر اوخدی  
دشمن بولوسن چوخدی  
سنسیز کومگیم یوخدی  
آچ گوزلریوی قارداش  
  
ای اسوه شخصیت   
وی شیر خدا خصلت   
بیر لحظه ائله همت   
آچ گوزلریوی قارداش

ای بیشه حق شیری   
چوخ ائتمه سو تدبیری   
یاندیرما بو دلگیری   
آچ گوزلریوی قارداش

گل رخت وفا سویما   
مندن بئله تز دویما   
قارداشیوی تک قویما   
آچ گوزلریوی قارداش

دریای کرم یاتما  
سقای حرم یاتما  
دور یاتدی علم یاتما   
آچ گوزلریوی قارداش

بو چول دولی عدواندی   
وحشتلی بیاباندی   
یاندی اورگیم یاندی   
آچ گوزلریوی قارداش

عباسیم علمداریم آچ گوزلریوی قارداش   
گوزلور سنی قیزلاریم آچ گوزلریوی قارداش

دلده عطشون چوخدی   
صد حیف قولون یوخدی   
جسمون باشاباش اوخدی  
آچ گوزلریوی قارداش  
  
غیرتلی علمداریم  
 ای محرم اسراریم   
هر لحظه فداکاریم   
آچ گوزلریوی قارداش

ائتدون منی افسرده   
گلدی اورگیم درده   
قالدی علمون یرده   
آچ گوزلریوی قارداش

آرامیمی آلمیش غم   
دور اول منیله همدم   
اخیامه گئداخ باهم   
آچ گوزلریوی قارداش

مشگلدی غم هجران   
بیر دردیدی یوخ درمان   
سس وئر سسیمه بیر آن   
آچ گوزلریوی قارداش

بو غم نئجه تاب آلماز   
یا درده دلی سالماز   
گئتدون قوشونوم قالماز  
آچ گوزلریوی قارداش

وار قلبیده چوخ سوزلر   
اشگیله دولوب گوزلر   
زینب یولوی گوزلر  
آچ گوزلریوی قارداش

وار هاردا عزاخانه   
گئت «عافی» صمیمانه   
ورد ایله یانا یانه   
آچ گوزلریوی قارداش